Head2Head Drivers

## Η Δύση ή η Ανατολή της Lando Norris Era;

**Στη σημερινή εποχή, τα ΜΜΕ και οι απόψεις ποικίλλουν γύρω από την κορωνίδα του μηχανοκίνητου αθλητισμού. Όπως καταλάβατε, αναφερόμαστε στη Formula 1.**

Η περσινή σεζόν ολοκληρώθηκε με τον Max Verstappen να κατακτά το τέταρτο συνεχόμενο πρωτάθλημά του και τον Lando Norris να τερματίζει δεύτερος. Η McLaren, από τα μέσα του 2024, διέθετε το ταχύτερο μονοθέσιο, ωστόσο δεν κατάφερε να πανηγυρίσει το *Double* και περιορίστηκε στο πρωτάθλημα κατασκευαστών.

**Και τώρα, το 2025;** Εδώ είναι το μεγάλο ερώτημα στο οποίο θέλουμε να σταθούμε. Η φράση του Zak Brown: *“Senna, Schumacher, Hamilton… We are now entering the Lando Norris era”* προκάλεσε πληθώρα σχολίων και τα παρατράγουδα συνεχίζονται αδιάκοπα.

Στην ουσία τώρα... Ο Norris *το έχει*. Ο Norris *μπορεί*.

Εδώ θέλουμε να εστιάσουμε και για να το κάνουμε σωστά, θα τα πάρουμε από την αρχή. Στους πρώτους αγώνες του φετινού πρωταθλήματος, ο Norris δείχνει γρήγορος – η ταχύτητα και το οδηγικό του ταλέντο είναι εμφανή. Ωστόσο, τα λάθη είναι πολλά, στερώντας του πολύτιμους βαθμούς. Στην «απέναντι όχθη», ο ομόσταυλός του, Oscar Piastri, εμφανίζεται έτοιμος και δηλώνει *παρών* απέναντι στον πιο έμπειρο και χρονικά πρώτο οδηγό της McLaren.

Η απορία που μας βασανίζει και ταυτόχρονα εντείνει τα *mind games* είναι μία: **Μπορεί ο Norris να ανταπεξέλθει;** Η ταχύτητα και το ταλέντο του είναι αναμφισβήτητα. Όμως το μεγάλο του μειονέκτημα, που δείχνει να επισκιάζει τα υπόλοιπα, είναι η ψυχολογία. Ο Lando διαθέτει διαφορετικά χαρακτηριστικά από τους υπόλοιπους όπως του Max, Oscar, Lewis κτλπ. Το ερώτημα είναι. ποιο από αυτά τα χαρακτηριστικά θα επικρατήσει στον σκληρό κόσμο της Formula 1;

Τα καλά παιδιά, η καλοσύνη, το *“έλα μωρέ, δεν πειράζει, είναι φίλος μου”*... δεν υπάρχουν στο λεξικό των οδηγών.

Το ταλέντο υπάρχει, η ταχύτητα είναι εξίσου τρομακτική. Όμως η πίεση, στους μέχρι στιγμής αγώνες, φαίνεται να λυγίζει τον Βρετανό. Φέτος, για πρώτη φορά, θα είναι αυτός που κυνηγά τον Oscar Piastri, ο οποίος διανύει την τρίτη του χρονιά στη Formula 1 με τα χρώματα της McLaren.

Σύμφωνα με τις δηλώσεις παλαίμαχων οδηγών, η τρίτη χρονιά ενός πρωτοεμφανιζόμενου είναι εκείνη που δείχνει αν μπορεί να εξελιχθεί σε κάτι μεγάλο. Ο Oscar με τα λεγόμενα τους, είναι ακριβώς σε αυτό το σημείο.

Μεγάλο ρόλο φυσικά, θα παίξει και η ομάδα. Πότε θα αποφασίσει ποιος είναι ο Νο.1 οδηγός; Και μην ξεχνάμε τη μεταβλητή που λέγεται Max Verstappen. Ο Ολλανδός είναι εκεί και η Red Bull δείχνει αγώνα με τον αγώνα σημάδια βελτίωσης. Οι διαφορές δεν είναι τεράστιες και με πολλούς αγώνες μπροστά μας, αναμένονται συναρπαστικές μάχες.

**Εσείς τι πιστεύετε; Είναι αυτή η χρονιά του Lando;**